Z A P I S N I K

sa 21. sjednice Općinskog vijeća Općine Kloštar Podravski,

održane 16. srpnja 2019. godine u općinskoj vijećnici

u Kloštru Podravskom, Trg Svete Obitelji 2

 Sjednica je sazvana sazivom KLASA: 021-05/19-01/06, URBROJ: 2137/16-19-01 od 11. srpnja 2019. godine.

 Sjednicu je otvorio predsjednik Općinskog vijeća Antun Karas u 18.00 sati i pozdravio prisutne.

 Sjednici su bili prisutni:

a) Članovi Općinskog vijeća:

 1. Marija Šimunko

2. Marijana Lovrenčec

3. Antonija Haleuš

4. Mirko Šandrovčan

5. Antun Karas

6. Franjo Karas

7. Mirko Debeljak

8. Slavko Špoljarić

 Sjednici nisu prisustvovali: Marijan Belec, Lidija Gatalica, Ivana Pavunić, Tomislav Furdić i Dražen Vučak, opravdano.

 Nakon prozivke Predsjednik Općinskog vijeća konstatira da je sjednici prisutno 8 članova Općinskog vijeća Općine Kloštar Podravski od ukupno 13 članova te sukladno tome ono može donositi pravovaljane odluke.

1. Ostali:
2. Siniša Pavlović – općinski načelnik,
3. Ivan Čupen – zamjenik općinskog načelnika,
4. Nataša Martinčević – pročelnica JUO,

 4. Dubravka Domović – referentica za administrativne poslove, zapisničarka.

Predsjednik je predložio je sljedeći

DNEVNI RED:

1. Usvajanje Zapisnika sa prethodnih sjednica 18, 19. i 20. sjednice Općinskog vijeća Općine Kloštar Podravski.

2. Donošenje Odluke o komunalnom redu (Izvjestitelj: Nataša Martinčević, Pročelnica Općine).

3.Donošenje Analize stanja sustava civilne zaštite na području Općine Kloštar Podravski u 2018. godini (Izvjestitelj: Nataša Martinčević, Pročelnica Općine).

4. Donošenje Plana razvoja sustava civilne zaštite na području Općine Kloštar Podravski (Izvjestitelj: Nataša Martinčević, Pročelnica Općine).

5. Donošenje Odluke o osnivanju postrojbi civilne zaštite opće namjene Općine Kloštar Podravski (Izvjestitelj: Nataša Martinčević, Pročelnica Općine).

6. Donošenje Odluke o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na poljoprivrednom i šumskom zemljištu (Izvjestitelj: Nataša Martinčević, Pročelnica Općine).

7. Donošenje Programa olakšica i poticaja razvoja gospodarstva na području Općine Kloštar Podravski (Izvjestitelji: Siniša Pavlović, općinski načelnik i Nataša Martinčević, Pročelnica Općine).

8. Donošenje Odluke o sufinanciranju djece u dječjem vrtiću “Igra” Koprivnica (Izvjestitelji: Siniša Pavlović, općinski načelnik i Nataša Martinčević, Pročelnica Općine).

9. Donošenje Odluke na održavanje i upravljanje dijela zgrade zdravstvene ambulante Doma zdravlja Koprivničko-križevačke županije (Izvjestitelji: Siniša Pavlović, općinski načelnik i Nataša Martinčević, Pročelnica Općine).

10. Donošenje Zaključka o usvajanju Izvješća o obavljenoj reviziji učinkovitosti upravljanja i korištenja nogometnih stadiona i igrališta u vlasništvu JLS na području Koprivničko-križevačke županije (Izvjestitelj: Nataša Martinčević, Pročelnica Općine).

11. Donošenje Zaključka o usvajanju Programa potpora poljoprivredi na području Općine Kloštar Podravski u 2019. godini (Izvjestitelj: Nataša Martinčević, Pročelnica Općine).

12. Rasprava o postavljanju video nadzora na području Općine Kloštar Podravski (Izvjestitelj: Siniša Pavlović).

13. Izvješće o radu trgovačkog društva Draft d.o.o. (Izvjestitelj:Siniša Pavlović).

14. Rasprava o kupnji nekretnine u svrhu rješavanja problema oborinske odvodnje (Izvjestitelj:Siniša Pavlović).

15. Različito.

AKTUALNI SAT

Dnevni red je usvojen jednoglasno sa 8 glasova „ZA“.

 Točka 1.

Usvajanje Zapisnika sa prethodnih sjednica 18, 19. i 20. sjednice Općinskog vijeća Općine Kloštar Podravski

Jednoglasno, sa 8 glasova „ZA” usvojeni su zapisnici s 18., 19. i 20. sjednice Općinskog vijeća.

 Točka 2.

Donošenje Odluke o komunalnom redu

Nataša Martinčević: Izašao je novi Zakon o komunalnom gospodarstvu i mi smo obvezni donijeti novu odluku koja će biti sukladna spomenutom zakonu. Odnosi se na uređenje naselja, korištenje javnih površina, cesta, održavanje čistoće, novim ovlastima koje ima komunalni redar kao i o novim prekršajnim odredbama, odnosno novčanim kaznama ako se ne poštuje Odluka o komunalnom redu.

Jednoglasno, bez rasprave, sa 8 glasova „ZA“ donesena je Odluka o komunalnom redu.

Odluka se prilaže ovom zapisniku i čini njegov sastavni dio.

 Točka 3.

Donošenje Analize stanja sustava civilne zaštite na području Općine Kloštar Podravski u 2018. godini

Nataša Martinčević: Svake godine, za predhodnu godinu donosi se Analiza stanja sustava civilne zaštite na području Općine Kloštar Podravski. Uskladit ćemo akte jer očekujemo kontrolu u rujnu tako da budemo spremni.

Jednoglasno, bez rasprave, sa 8 glasova „ZA“ usvojena je Analiza stanja sustava civilne zaštite na području Općine Kloštar Podravski za 2018. godinu.

 Analiza se prilaže ovom zapisniku i čini njegov sastavni dio.

 Točka 4.

Donošenje Plana razvoja sustava civilne zaštite na području Općine Kloštar Podravski

Nataša Martinčević: Suradnja svih sudionika sustava civilne zaštite na području Općine Kloštar Podravski je iznimno dobra no mora se i dalje raditi na unapređenju kako bi se podigla razine sigurnosti civilnog stanovništva. Potrebno je kontinuirano usklađivati mjere i aktivnosti sudionika u sustavu civilne zaštite i dogovarati zajedničko djelovanje. Zbog toga se i donosi Plan.

Jednoglasno sa 8 glasova „ZA“ donesen je Plan razvoja sustava civilne zaštite na području Općine Kloštar Podravski.

Plan se prilaže ovom zapisniku i čini njegov sastavni dio.

 Točka 5.

 Donošenje Odluke o osnivanju postrojbi civilne zaštite opće namjene Općine Kloštar Podravski

 Nataša Martinčević: Sukladno Procjeni rizika od velikih nesreća za Općinu Kloštar Podravski koja je donesena krajem 2018. godine, osniva se postrojba civilne zaštite opće namjene za Općinu Kloštar Podravski. Postrojba se osnova u svrhu za provođenja mjera civilne zaštite: asanacije terena, evakuacije, spašavanja, prve pomoći, zbrinjavanja ugroženog stanovništva te zaštite od poplava.

Jednoglasno sa 8 glasova „ZA“ donesena je Odluka o osnivanju postrojbi civilne zaštite opće namjene Općine Kloštar Podravski.

Odluka se prilaže ovom zapisniku i čini njegov sastavni dio.

 Točka 6.

Donošenje Odluke o agrotehničkim mjerama, mjerama za uređivanje i

održavanje poljoprivrednih rudina te mjerama zaštite od požara

na poljoprivrednom i šumskom zemljištu

Nataša Martinčević: Ovom odlukom propisuju se agrotehničke mjere za područje Općine Kloštar Podravski koje moraju provoditi vlasnici i posjednici poljoprivrednog zemljišta prilikom obrade poljoprivrednog zemljišta kako se ne bi umanjila njihova bonitetna vrijednost, mjere za održavanje poljoprivrednih rudina te mjere zaštite od požara poljoprivrednog i šumskog zemljišta.

Provode ih vlasnici poljoprivrednih zemljišta, moraju biti uređena u skladu s zakonom i novim pravilnikom koji je donesen ove godine. Njome se određuje da je svaki vlasnik dužan brinuti o svom poljoprivrednom zemljištu. Nadzor obavlja poljoprivredni redar koji ima ovlaštenja za poduzimanje pravnih koraka.

Jednoglasno sa 8 glasova „ZA“ donosi se Odluka o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na poljoprivrednom i šumskom zemljištu.

Odluka se prilaže ovom zapisniku i čini njegov sastavni dio.

 Točka 7.

Donošenje Programa olakšica i poticaja razvoja gospodarstva

 na području Općine Kloštar Podravski

 Siniša Pavlović: Provedbom ovog Programa želi se oživjeti i unaprijediti gospodarstvo Općine Kloštar Podravski, te Općinu Kloštar Podravski učiniti privlačnom za domaće i inozemne investicije. Program se sastoji od niza mjera čija je provedba usmjerena prema stvaranju povoljne i privlačne poduzetničke klime za gospodarstvo u Općini Kloštar Podravski.

Provedbom ovog Programa Općina Kloštar Podravski želi doprinijeti postizanju razvitak gospodarskih zona na području Općine Kloštar Podravski, razvitak gospodarskih zona na području Općine Kloštar Podravski, privlačenje investitora na području Općine Kloštar Podravski, otvaranje novih radnih mjesta i smanjenje nezaposlenosti, podizanje konkurentnosti malog i srednjeg poduzetništva, tehnološki razvitak prioritetnih industrijskih djelatnosti, razvitak proizvoda i usluga u prioritetnim industrijskim djelatnostima kao i poticanje izvoznih aktivnosti domaćih tvrtki i povećanje prihoda od izvoza.

 Vezano za donošenje ove Odluke radi se zapravo o subvencijama našim poduzetnicima. Želimo na taj način svima, u svim naseljima omogućiti iste uvjete poslovanja. Jedan od načina pomoći je mogućnost da općina općina nadokupi 15 KW struje. To bi bi subvencija za sve one koji imaju minimalno pet zaposlenih ili su imali na tim mjestima otvorene obrte. Tom odlukom ćemo zapravo izjednčiti sve i postići da svatko ima pravo na tu jačinu struje.

 Ivan Čupen: To se odnosi i na mlade poduzetnike, ako su otvorili obrte ili poduzeća, imaju pravo na tu jakost struje. Za mlade to znači subvencija koja će im olakšati sam početak njihova poslovanja.

Jednoglasno sa 8 glasova „ZA“ donesen je Program olakšica i poticaja razvoja gospodarstva na području Općine Kloštar Podravski.

Program se prilaže ovom zapisniku i čini njegov sastavni dio.

Točka 8.

Donošenje Odluke o sufinanciranju djece u dječjem vrtiću “Igra” Koprivnica

Siniša Pavlović: Poznato vam je da je potrebno donijeti tu odluku koja se odnosi na početak rada našeg vrtića, a koji bi trebao krenuti s radom početkom pedagoške godine 2019/2020. Na natječaj se javila gospođa Gabrijela Golub koja ima mrežu vrtića u našoj županiji. Ekonomska cijena boravka za jedno dijete je 1.750,00 kuna gdje će općina sufinancirati boravak sa 1.150,00 kuna, ostalo roditelji. Predlažem da djeca koja neće zbog ograničenog kapaciteta vrtića moći biti smještena u naš, nadalje ostvaruju pravo na subvenciju od strane općine. Posebno se to odnosi na onu djecu koja su pred polaskom u osnovnu školu jer bi za njih bilo stresno kada bi sada morala mijenjati okolinu. Ukaže li se potreba za većim brojem smještaja djece mi smo u mogućnosti krenuti u proširenje postojećeg vrtića. Na nama je da pripremimo potrebnu dokumentaciju i kandidiramo se na natječaj u MRRFEU od kojih očekujemo odobrenje sredstava.

Predlažem da djecu koja polaze vrtiće u Đurđevcu ili Pitomači sufinanciramo kao i do sada iz razloga što nismo osigurali prostor za svu djecu. Ako se zainteresiranost za naš vrtić ne pokaže onakvom kakvu očekujemo, donijet ćemo drugu odluku sukladno Pravilniku i Zakonu o predškolskom odgoju.

Nataša Martinčević: U utorak će biti potpisivanje Ugovora o najmu, svaki mjesec, prema našoj odluci, mjesečni najam iznosi 7.200,00 kuna.

Ivan Čupen: Trebali bi imati u planu popunjenost dječjeg vrtića da bi uopće opravdali početak rada. Znači da bi naš vrtić trebao biti popunjen našom djecom jer ima upita i iz drugih općina.

Siniša Pavlović: Naravno da nam je to cilj jer mi sufinanciramo djecu s područja naše općine i naš glavni cilj je da olakšamo roditeljima sam boravak kao i putovanje u druge vrtiće.

Nataša Martinčević: Bit će raspisan Javni poziv u kojem će sve biti vidljivo, mislim na uvjete i prednosti kod upisa. Isto tako, gospođa Gabrijela Golub apsolutno se slaže da zaposlenici budu s područja naše općine.

Siniša Pavlović: Što se tiče zaposlenja, imamo problem: iz naše općine nemamo nikog s potrebnom stručnom spremom osim Marine Matulec koja već obavlja svoje radne zadatke . Prisutan je manjak odgajatelja na području općine, a ako netko zna za nekoga da završava, neka se javi.

Mirko Šandrovčan: Mislim da ima Petra Andrašević Špegelj.

Slavko Špoljarić: Koliko je djece moguće smjestiti u vrtić?

Siniša Pavlović: Smještajni kapacitet je oko 25-ero djece, od 3-6 godina. Vjerojatno će to biti nedostatno te će trebati proširiti: računamo na još jednu jasličku grupu i jednu mješovitu. Upoznati ste kako smo krenuli u prenamjenu Društvenog doma Oderjan, ukazala se prilika za povlačenjem sredstava i odmah smo znali da je lakše dobiti još nešto za proširenje ili nadogradnju, umjesto da se ide na gradnju novog objekta. Sada bi trebalo napraviti dokumentaciju, dostaviti je Ministarstvu znanosti koje će dati svoje mišljene. Isplativost i ekonomičnost bi bile ostvarene sa boravkom 70-ero djece.

 Jednoglasno sa 8 glasova „ZA“ donesena je Odluka o sufinanciranju djece u dječjem vrtiću “Igra” Koprivnica.

 Odluka se prilaže ovom zapisniku i čini njegov sastavni dio.

Točka 9.

Donošenje Odluke na održavanje i upravljanje dijela zgrade zdravstvene ambulante Doma zdravlja Koprivničko-križevačke županije

Nataša Martinčević: Prijedlog odluke ste dobili a radi se o tome da se dio ambulante u Kloštru Podravskom, kojim upravlja Dom zdravlja koprivničko-križevačke županije, daje na upravljanje, bez naknade, a u cilju ostvarivanja primarne zdravstvene zaštite svih stanovnika Općine Kloštar Podravski, kao i onih općina koje gravitiraju prema nama.

Siniša Pavlović: Dom zdravlja koprivničko-križevačke županije rukovodi jednom našom ambulantom dok je druga pod vodstvom dr. Zlate Domović. Na nama je da im damo suglasnost na upravljanje. Zgrada je u vlasništvu općine, ali je oni održavaju. Moramo im dati pravo na upravljanje i smatramo da nije u redu naplatiti. Cilj nam je i ovim potezom konačno riješiti problem zaposlenja drugog doktora.

Jednoglasno sa 8 glasova „ZA“ donesena je Odluka na održavanje i upravljanje dijela zgrade zdravstvene ambulante Doma zdravlja Koprivničko-križevačke županije.

 Odluka se prilaže ovom zapisniku i čini njegov sastavni dio.

Točka 10.

Donošenje Zaključka o usvajanju Izvješća o obavljenoj reviziji učinkovitosti upravljanja i korištenja nogometnih stadiona i igrališta u vlasništvu

JLS na području Koprivničko-križevačke županije

Nataša Martinčević: Sve općine i gradovi imali su reviziju nogometnih stadiona i igrališta. Mi imamo tri igrališta i samo je igralište NK Bušpana iz Kozarevca bilo u vlasništvu RH. Bio je potreban prijenos u općinsko vlasništvo, to smo napravili, ustrojili smo registar, imamo Izvadak iz zemljišno knjižnog odjela. Prema njihovu izvješću dobro kotiramo, većina općina nema igrališta koja su u funkciji u svom vlasništvu.

Jednoglasno sa 8 glasova „ZA“ donesen je Zaključak o usvajanju Izvješća o obavljenoj reviziji učinkovitosti upravljanja i korištenja nogometnih stadiona i igrališta u vlasništvu

JLS na području Koprivničko-križevačke županije.

Zaključak se prilaže ovom zapisniku i čini njegov sastavni dio.

Točka 11.

Donošenje Zaključka o usvajanju Programa potpora poljoprivredi

na području Općine Kloštar Podravski u 2019. godini

Nataša Martinčević: Samo da vas podsjetim, na sjednici Oćinskog vijeća donesen je prijedlog potpora u poljoprivredi. Na snagu je stupila nova uredba i taj Prijedlog je trebalo uskladiti. Ovih dana dobili smo obavijest da je sve u redu, da možemo usvojiti Program kako bismo mogli raspisati javni poziv.

Jednoglasno sa 8 glasova „ZA“ donesen je Zaključak o usvajanju Programa potpora poljoprivredi na području Općine Kloštar Podravski u 2019. godini.

Zaključak se prilaže ovom zapisniku i čini njegov sastavni dio.

Točka 12.

Rasprava o postavljanju video nadzora na području Općine Kloštar Podravski

Siniša Pavlović: Svi znate da imamo postavljen video-nadzor unazad 3-4 godine. Možemo ga ocijeniti kao dobru investiciju. Statistika je pokazala smanjene kaznenih i prekršajnih djela, preventivno djelovanje i dobre rezultate. Često i policija koristi te snimke te im pomažemo na taj način. Dobar je to potez za našu zajednicu, sigurnost prometa, smanjenje razbojstava, smanjenje narušavanja javnog reda i mira. Bilo bi dobro da idemo u korak s novom tehnologijom i postavimo video-nadzor i u ostalim naseljima gdje se javljaju potencijalni problemi. Predlažem da idemo u javnu nabavu video-nadzora i u ostalim naseljima na u našoj općini.

Mirko Šandrovčan: Mislim da su igrališta kod bilo koje škole jako dobra mjesta za praćenje događanja.

Jednoglasno sa 8 glasova „ZA“ donosi se Odluka o postavljanju video nadzora na području Općine Kloštar Podravski.

 Odluka se prilaže ovom zapisniku i čini njegov sastavni dio.

Točka 13.

Izvješće o radu trgovačkog društva Draft d.o.o.

Siniša Pavlović: Pored još nekoliko općina, mi smo osnivači i suvlasnici trgovačkog društva DRAFT. Imali smo skupštinu, a jedna od točaka je bila Analiza rada za 2018. godinu. Prijavljeno je samo naših 21 projekt, mi još idemo na natječaje kroz PORU i LAG.

Na godišnjoj razini nas ta firma košta 150.000,00 kuna i možemo zaključiti da se investiranje isplatilo. S obzirom na dinamiku kojom se radi i rezultate prolaska na natječajima vjerujem da ćemo morati posegnuti za novim zaposlenjima. Ako će biti potrebno, podići ćemo udio sufinanciranja jer su pokazatelji jako dobri. Vrijednost ostvarenih projekata nalaže nam da mi, osnivači, podupiremo daljnji razvoj.

Jednoglasno sa 8 glasova „ZA“ prihvaća se izvješće o radu trgovačkog društva Draft d.o.o..

Točka 14.

Rasprava o kupnji nekretnine u svrhu rješavanja problema oborinske odvodnje

Siniša Pavlović: Ove godine smo svjedoci elementarnih nepogoda: tri puta je već do sada bilo kiše i tuče. Moram pohvaliti naše dečke iz komunalnog pogona, zamjenika načelnika i predsjednike MO koji dobro rade u svim našim naseljima. Što se tiče zaštite od mogućih poplava i na tome se intenzivno radi. Trebali bi ići u kupnju zemljišta u naselju Prugovac da spasimo dvije-tri ulice, kao i u naselju Budančevica jer su na spomenutim područjima najveći problemi kada dođe do obilnijih padalina. Znači, potrebna je suglasnost ovog vijeća da ja kao načelnik i moj zamjenik dobijemo ovlaštenja za kupnju nekih zemljišta da spriječimo izvanredna događanja. U Kloštru smo izgradnjom kanala u Gajevoj ulici uspješno riješili problem. Tako treba isto reagirati i u ostalim naseljima.

Jednoglasno sa 8 glasova „ZA“ donosi se Odluka o kupnji zemljišta za rješavanje problematike oborinske odvodnje .

 Odluka se prilaže ovom zapisniku i čini njegov sastavni dio.

Točka 15.

Različito

Siniša Pavlović: Predlažem da donesemo odluku o sufinanciranju doktora u našoj ambulanti. Poznato vam je svima kakva je situacija: smatram da možemo kao JLS iz svog proračuna izdvojiti određeni iznos financijskih sredstava i na taj način doktoru koji dođe, na plaću davati stimulaciju. Na taj način možda bi riješili problem stalnog izmjenjivanja doktora, odnosno u zadnjem slučaju i odlaska doktorice. Kako bi pacijentima pomogli u ostvarivanju njihovih prava, smatram da bi iznos od 50.000,00 kuna na godišnjoj razini, koji bi išao na iznos doktorove plaće, ipak privukao nekoga da dođe k nama i da ostane kod nas. Svakodnevno imamo pritužbe pacijenata i u pravu su jer oni zapravo ne mogu ostvariti svoje pravo na primarnu zdravstvenu zaštitu.

Antun Karas: Dajem prijedlog načelnika na raspravu.

Antonija Haleuš: To je dobar prijedlog, da možemo dobiti možda nekog mlađeg doktora koji bi ostao, problem bi bio riješen na dugoročnoj osnovi. Ako to općina može provesti, to je jako pohvalo.

Siniša Pavlović: Možemo mi to. U interesu je za naše mještane napraviti neki potez koji bi konačno prekinuo taj niz doktora koji se stalno izmjenjuju. Vidimo trenutnu situaciju u Podravskim Sesvetama gdje radi dr. Zdeličan koji je pred mirovinom, u Ferdinanovcu je doktor otišao, našu mladu doktoricu koja je kratko bila u Kloštru premjestili su u Đurđevac. Naravno da bi se ugovorom vezalo doktora kod dodjele stimulacije.

Marija Šimunko: Mislim da je iznos primamljiv i da bi mogao privući mlađeg doktora.

Siniša Pavlović: Ako donesemo tu odluku i kada ona stupi na snagu otići ćemo do ravnateljice Doma zdravlja Koprivničko-križevačke županije, dr. Marije Krajine i porazgovarati o načinu ostvarenja dodjele sredstava. Naravno, to bi trebalo regulirati ugovorom sa posebnom klauzulom o spomenutoj stimulaciji. Vjerujem da to možemo ostvariti.

Nataša Martinčević: U Ugovoru se navodi da bonus od 50.000,00 kuna godišnje, doktor koji odlazi, mora vratiti.

Jednoglasno sa 8 glasova „ZA“ donosi se Odluka o sufinanciranju doktora u našoj ambulanti, odnosno u Ambulanti Doma zdravlja koprivničko-križevačke županije koja je smještena u Kloštru Podravskom.

Odluka se prilaže ovom zapisniku i čini njegov sastavni dio.

 AKTUALNI SAT

Mirko Debeljak: Zvali su me iz stranke i pitaju za uplatu pa me zanima kada će biti. Još moram spomenuti kako je oko tri mjeseca bio mir na Zgorevinama, međutim opet je navoženo različitog smeća.

Marijana Lovrenčec: Mislim da to ne voze domaći već ljudi iz okolnih općina.

Slavko Špoljarić: Tamo bi dobro došao video-nadzor.

Mirko Debeljak: Da tamo bi bilo dobro postaviti video-nadzor pa bi se lakše riješio problem. I još me zanima kako stojimo s rješavanjem obnove mosta u Ulički, jer situacija nije dobra, ljudi se voze i zapinju u banderu.

Siniša Pavlović: Za stranke ne znam i ne mogu ovaj čas odgovoriti. Provjerit ćemo i naravno, izvršiti uplatu ako nije obavljena.

Što se tiče naših Mjesnih odbora njihov mandat je trajao do 11. lipnja 2019. godine. Sve naknade predsjednicima su isplaćene do tog datuma. Treba se raspitati imaju li pravo na naknadu do novih izbora. Što se tiče samih Mjesnih odbora, mi ih možemo i ne moramo imati. Prema iskazanoj aktivnosti pokazali su se kao jako dobri, služe svojoj svrsi. Još trebamo doznati postoji li mogućnost da se provedu kad i predsjednički, jer bi na taj način uštedjeli gotovo 70.000,00 kuna, koliko po nekim prijašnjim statistikama iznose troškovi održavanja izbora.

Nataša Martinčević: Mandat predsjednicima MO traje do raspisivanja novih izbora.

Siniša Pavlović: Da, nepropisno odlaganje otpada nije samo na Zgorevinama, ljudi odlažu i na našim Peskima, u Veselom bregu, u Kozarevcu. Sada smo u fazi uvođenja reda s razvrstavanjem otpada. Zbog toga se i dešava svakodnevno punjenje zelenih otoka jer je to ljudima jeftinije, ako ostave otpad ispred svojih kuća sve se plaća. Uvođenje video-nadzora je rješenje tog problema. Kada imamo snimku možemo postupati po zakonu: prijaviti i poslati odštetni zahtjev policiji. Tako bi riješili i one koji žive izvan općine pa odlažu svoje smeće usput, kod nas.

Što se tiče mosta u Ulički, imali smo sastanak sa direktorom Hrvatskih voda i intenzivno se radi na tom projektu. Vrlo brzo ćemo biti na radilištu, do jeseni, vjerujem da će biti gotovo.

Marija Šimunko: Obzirom na vremenske uvjete zanima me hoće li biti proglašena elementarna nepogoda.

Siniša Pavlović: Jučer je županijsko Povjerenstvo za procjenu štete izašlo na teren, sutra će biti proglašena elementarna nepogoda, prijave će se moći napraviti u roku od 8 dana, bit će objavljeno na stranicama općine i u programu Pitomog i Podravskog radia. Tako da možete reći ljudima oko sebe, susjedima, prijateljima kako ostvaritisvoje pravo za naknadu štete.

Dobili smo Pismo namjere kojim se nudi na prodaju zemljište i objekti u samom središtu Kloštra Podravskog. Sudska procjena iznosi 464.000,00 kuna. Lokacija je super, razgovarali smo o otvaranju Dnevnog boravka za starije i nemoćne, no trenutno ne možemo odvojiti taj iznos.

Isto tako, razmišljalo se o gradnji stanova na toj lokaciji, paralelno je učinjena analizu potreba, međutim, u ovom slučaju se javlja problem: trebalo bi sve rušiti, ne odgovara nam građevina, što znači još dodatnih troškova.

Antonija Haleuš: Jel to tržišna ili građevinska cijena?

Ivan Čupen: Nije nam važno, mi se u ovom trenutku ne možemo upustiti u kupnju jer je to veliki iznos koji se može usmjeriti na neke druge projekte.

Siniša Pavlović: Predlažem da se donese odluka u kojoj odgovaramo na ponudu, odnosno nismo trenutno zainteresirani zbog visoke cijene.

Slavko Špoljarić: U kakvom je to stanju, ima li struje, plina...

Siniša Pavlović: Ima, ali nas ne zanima građevina, kuća, mi dajemo ponudu jer nam treba zemljište.

Čupen Ivan: Ja mislim da to nama nije potrebno, trenutno.

Siniša Pavlović: Ako se slažete, trebamo samo zaključiti kako nismo zainteresirani jer je cijena visoka. Možda se ubuduće ti odnosi mogu srediti s Matančićem i s vlasnicima.

Franjo Karas: Kako će se riješiti ruševne kuće u centru Kozarevca?

Siniša Pavlović: Napravljena je sudska procjena, 14 kuća je prema nalazima građevinskog vještaka, za rušenje. Postoji procedura: nakon nalaza, obavještava se vlasnik kojemu se naređuje rušenje, ako to ne naprave u određenom roku onda mi rušimo o njihovom trošku.

Franjo Karas: Ima nekih lokacija u Kozarevcu koje su za rušenje.

Siniša Pavlović: Imamo nekoliko i u Kloštru, a sigurno se ova u Kozarevcu odnosi na

Budrovićevu kuću koja je zaštićena, u ono vrijeme to je bio novi način gradnje.

Ivan Čupen: Imamo pritužbe naših mještana i pitanje je dokle misli Špoljarić u svom lokalu narušavati javni red i mir. Ljudi su nas pozivali da dođemo da čujemo kakva je to buka.

Potrebno je pridržavati se reda, neka to uđe u zapisnik. Svi smo išli na ruku da taj lokal radi zbog naših mladih, ali ne bude mene nitko pozivo da ja idem to slušat. poziva na nijedan Na cijelom području općine nema pritužbi osim na American.

Slavko Špoljarić: Prvi puta to čujem.

Ivan Čupen: Potpisivale su sepeticije, pozivala se policija, sad više nitko neće zvati jer vide da od toga nema nikakve koristi.

Slavko Špoljarić: Možda je bilo za Uskrs.

Siniša Pavlović: Mi kao JLS imamo pismenih predstavki, prelazimo preko toga dok možemo, puno puta smo razgovarali kako je bolje da naši mladi mogu negdje izaći i bolje da su tu doma nego da idu dalje, voze se autima, a dobro znamo da nisu na soku. Zamjenik je u pravu, susjedi se konstantno žale. Predlažem da se ta buka pokuša korigirati i svesti na najmanju moguću mjeru jer mi ćemo biti primorani provjeravati kakvo je stanje. Bilo je primjedaba za točenje alkohola maloljetnicima, narušavanje javnog reda i mira kao i tučnjava. To nije dobra poruka, to se mora spriječiti. Moramo se dogovoriti, riješiti taj dugogodišnji problem. Možda ne bi bilo loše da se ova rasprava prihvatiti kao sugestija, možda da se angažira zaštitarska služba.

Slavko Špoljarić: Nema potrebe za zaštitarima ako ja nemam produljenje radnog vremena.

Siniša Pavlović: Molim da se ova rasprava prihvati kao sugestija. Mi ne možemo zanijekati da se ljudi žale, a i nećemo popuštati po pitanju tučnjava. Ne smijemo to dozvoliti, alkohol u kombinaciji s živom muzikom dovodi to takvog neželjenog ponašanja. Nitko ne želi blokirati rad objekta, samo sve treba držati pod kontrolom. I trebaraditi prema zakonu.

Nataša Martinčević: Ako je zakon odredio načine poslovanja ugostiteljskih objekata različitih kategorija, onda je normalno da za takvo poslovanje trebaju biti ispunjeni i posebni uvjeti.

Ivan Čupen: Najbolji potez je svesti tu buku na minimum, jer se ljudi ne žale na ništa osim na buku.

Siniša Pavlović: Ovo je dobronamjerna rasprava, treba uvažiti mišljenja i prava naših stanovnika. Smatram da smo u poboljšanju životnih uvjeta u našoj općini napredovali na mnogim razinama. Trebamo se posložiti i sugestija nek bude prihvaćena jer se odnosi na bolje međuljudske odnose i bolje sutra za sve nas.

Predviđeni dnevni red za ovu sjednicu je završio, budući da se više nitko ne javlja za riječ, predsjednik se prisutnima zahvaljuje na odazivu i završava sjednicu u 19.26 sati.

ZAPISNIČARKA: PREDSJEDNIK:

Dubravka Domović Antun Karas